পর্তুগালের সড়কে রেড ওয়াইন ‘বন্যা’
পর্তুগালের ছোট্ট শহর সাও লরেঙ্কো দে বাইরোর একটি সড়কে গত রোববার লাল রঙের পানির স্রোতে বয়ে যেতে দেখে অবাক হন সেখানকার বাসিন্দারা।
পরে জানা যায়, স্থানীয় একটি ওয়াইন কারখানার দুটি ট্যাংক বিস্ফোরিত হলে ২ দশমিক ২ মিলিয়ন লিটার রেড ওয়াইন সড়কে ছড়িয়ে পড়ে।
জানা গেছে, লেভিরা ডিস্টিলারি নামের ওই ওয়াইন কোম্পানির ট্যাংকটিতে যে পরিমাণ রেড ওয়াইন ছিল তা দিয়ে একটি অলিম্পিক সাইজের সুইমিং পুল পূরণ করা সম্ভব।
স্থানীয় সংবাদমাধ্যমের বিবৃতি অনুযায়ী, ওই ঘটনার পর পরিবেশগত সতর্কতা জারি করে শহর কর্তপক্ষ।
অনলাইনে প্রচারিত ভিডিও থেকে দেখা যায়, লাল রঙের পানির প্রবাহ শহরের একটি ঢালু সড়ক বেয়ে নেমে আসছে। শহরটিতে ২ হাজারের বেশি মানুষের বাস।
ইউএসএ টুডে গত সোমবার স্থানীয় গণমাধ্যমের বরাত দিয়ে জানিয়েছে, 'কাছাকাছি সার্টিমা নদী যাতে দূষিত না হয়, সে কারণে স্থানীয় ফায়ার সার্ভিস ওয়াইনের স্রোতটিকে সরিয়ে নেয়।
নিউ ইয়র্ক পোস্টের এক প্রতিবেদনে বলা হয়েছে, ওয়াইনের স্রোতটি তখন কাছাকাছি একটি মাঠের দিকে প্রবাহিত করা হয়।
ফায়ার সার্ভিস কর্মীদের উদ্ধৃতি দিয়ে ওই প্রতিবেদনে বলা হয়েছে, কারখানাটির পাশের একটি বাড়ির বেজমেন্টও ওয়াইনে ভরে যায়।
সোমবার ফেসবুকে পোস্ট করা একটি বিবৃতিতে লেভিরা ডিস্টিলারি জানিয়েছে, 'ঘটনাটির জন্য আমরা গভীরভাবে দুঃখিত' এবং কর্তৃপক্ষের মাধ্যমে ওই ঘটনার কারণ তদন্ত করা হচ্ছে।
তবে এ ঘটনায় কোনো হতাহতের খবর পাওয়া যায়নি।

পর্তুগালের ছোট্ট শহর সাও লরেঙ্কো দে বাইরোর একটি সড়কে গত রোববার লাল রঙের পানির স্রোতে বয়ে যেতে দেখে অবাক হন সেখানকার বাসিন্দারা।